runetrust/blame-folketinget-dk huggingface dataset:
Karsten Lauritzen (V), 2011-01-14:
Humanitær opholdstilladelse gives som sagt efter en konkret og individuel vurdering i hver enkelt sag, og der tages naturligvis også hensyn til barnets tarv i disse sager, men der kigger man på det individuelt, præcis som man gør, når der træffes beslutning om asyl eller andet.
Jytte Andersen (S), 2003-03-12:
Jo, hvis de skal stille op i den meget hårde konkurrence, der i forvejen er om de begrænsede midler, så kan de unge kunstnere måske, hvis de er meget heldige, få den arbejdsro, som kunne gøre, at de kunne få fodfæste på et marked, som er utrolig svært at få fodfæste på. Vi synes altså, det her forslag både er et udtryk for fedtethed, er et udtryk for brudte løfter fra partiet Venstre og for så vidt også fra en tidligere meget højt profileret kulturpolitisk konservativ ordfører, som nu er vores minister.
Anna Falkenberg (SP), 2025-06-03:
Så jeg kunne godt tænke mig, at man ligesom fik alle tingene på bordet, i forhold til hvad det er for nogle udfordringer, der er – her taler vi også meget digitale udfordringer – så vi faktisk fik et billede af, hvad det var for nogle ting, vi skulle tage med til bordet, når vi nu kommer til at forhandle.
Jørn Jespersen (SF), 2003-04-03:
Vil Venstre være med til, at kombiløsningen bliver VVM-vurderet, så der kommer et bredere beslutningsgrundlag, og støtter Venstre, at man ophæver en fredning, hvis det skulle komme dertil, på den sædvanlige demokratiske måde og ikke i en anlægslov?
Eva Kjer Hansen (V), 2005-11-09:
Jeg har jo i virkeligheden netop taget initiativ til den her åbne, principielle diskussion ved nu at sætte et udredningsarbejde i gang, som skal vare frem til næste sommer, sådan at vi har et ordentligt grundlag at tage stilling ud fra, til, hvordan den almene sektors fremtid skal være.
Steen Gade (SF), 1998-06-18:
Det er faktisk et forslag, vi helt bevidst har fremsat for at få en første behandling her og nu, sådan at Folketingets partier får muligheden for at stille spørgsmål og koncentrere deres indsats om det, som jeg opfatter vil blive efterårets vigtigste miljøsatsning i det danske Folketing, nemlig hele kemikalieområdet.
Henriette Kjær (KF), 2005-12-15:
Men jeg synes faktisk, at erklæringen giver udlændingen et hurtigt indblik i gældende lov i Danmark og bestemt også gør opmærksom på en række rettigheder, herunder at man kan få danskundervisning kvit og frit, at man er berettiget til økonomisk hjælp ved arbejdsløshed, og at diskrimination er ulovligt.
Jørn Dohrmann (DF), 2013-04-02:
Man har endda været så fræk at indkalde Miljøudvalget til et ekstra møde for at fremrykke tidsplanen, måske fordi man ikke ønskede at svare på alle spørgsmålene, og nogle af de spørgsmål, der blev stillet i første omgang, blev da heller ikke besvaret godt nok.
Aaja Chemnitz Larsen (IA), 2019-10-03:
Det har jeg også udtalt tidligere, og det har også været et wakeupcall for en del af mine kollegaer herinde i salen, at Grønland faktisk er meget interessant, og at Grønland er et stort aktiv i forhold til det udenrigspolitiske, så det vil jeg sådan set også kvittere tilbage for.
Jørn Jespersen (SF), 1999-03-25:
Det er jo en tankegang, som er helt parallel i forhold til den økologiske produktion, hvor man heller ikke i alle tilfælde kan måle forskelle på slutproduktet, men hvor forbrugerne tager stilling til den måde, varerne er produceret på: brug af sprøjtemidler, kunstgødning, husdyrvelfærd osv., og vi synes, det er helt rimeligt, at moderne forbrugere får valgmuligheder i forhold til produktionsmåden.
Morten Bødskov (S), 2012-05-02:
Der er ingen tvivl om, at det er et forslag, som nyder en vis politisk bevågenhed, men det gør sådan set ikke noget, og kommer der flere forslag, som kan bidrage til debatten, er jeg helt sikker på, at der både fra dansk side og fra de andre medlemslandes side i Rådet vil være interesse i at få diskuteret det, så man kan finde et rigtigt kompromis for forhåbentlig at bringe spørgsmålet om Schengen Governance-pakken i mål.
Peter Kofod Poulsen (DF), 2016-10-28:
Det er jo søreme et kompliceret spørgsmål, som hr. Rune Lund stillede, og jeg vil gerne anbefale hr. Rune Lund at rette det til justitsministeren, for så vil man jo fra Justitsministeriets side kunne give et meget udførligt svar på netop det, hr. Rune Lund ønsker svar på.
Ulla Tørnæs (V), 2010-11-09:
Jamen jeg er nødt til at sige til fru Line Barfod, at for at kunne sætte ind med en målrettet uddannelsesindsats, er man jo også nødt til at vide, hvor det er, der er behov, og her er denne læse- og skrivetest et utrolig godt og nyttigt redskab for at få identificeret, hvad det er, der skal sættes målrettet ind med, og det er det, forslaget her handler om.
Karen Jespersen (S), 2001-03-14:
Til hr. Knud Erik Hansen: Der er jo nogle regler for, hvornår man kan blive familiesammenført, og de er jo reguleret i udlændingelovgivningens § 9, hvor det bl.a. er sådan, at man skal have haft 3 års permanent opholdstilladelse i Danmark for at kunne blive familiesammenført, og der er også nogle andre særlige forhold, der gør sig gældende, også selv om man er gift og har et barn.
Kristian Thulesen Dahl (DF), 2021-12-21:
Og jeg må bare sige, at fru Inger Støjberg for mig tæller med som en af de politikere, der faktisk har kæmpet kampen i årevis, og jeg synes ikke, at sådan en dag som i dag skal bruges til at nedgøre hendes indsats på udlændingeområdet.
Leif Mikkelsen (V), 2005-11-01:
Der er nogle helt generelle spilleregler for, hvordan det her land hænger sammen også transportmæssigt, og derfor vil det være specielt, hvis vi i Danmark fik små øer, hvor en kreds af borgere kunne gå sammen og sige: Lige vores område tager vi ud af sammenhængen, og der må man ikke køre igennem.
Nicolai Wammen (S), 2020-09-08:
Jeg er til gengæld dybt optaget af, at vi skaber gode vilkår for iværksættere og for erhvervslivet, og det er præcis derfor, vi viderefører de ordninger, som har enorm betydning, og som kan være med til at skaffe kapital på et tidspunkt, hvor der i høj grad er brug for det.
Jakob Axel Nielsen (KF), 2008-04-15:
Ja, den diskussion fortsætter vi så i udvalget, for det, der er min prioritering, er, at vi får et samlet overblik over alle KRAM-faktorerne - kost, rygning, alkohol og motion - og hvordan de doseres på en anden måde for danskerne, og der har jeg brug for at få et råd, der kan give råd og vejledning om, hvordan vi skal indrette vores lovgivning.
Hans Christian Schmidt (V), 2016-03-02:
Jeg har planer om at indkalde den grønne forligskreds til endnu et statusmøde, hvor vi bl.a. vil kunne drøfte partiernes ønsker til en fremtidig prioritering, herunder havnepakke III, men jeg vil gerne slå fast, at regeringen er nødt til først at have et samlet overblik over økonomien og de offentlige investeringer i de kommende år, inden vi tager stilling til udmøntning af midler fra Infrastrukturfonden.
Troels Lund Poulsen (V), 2018-04-06:
Hvis man nu går meget op i bemærkninger til lovforslag, og der kan være en god grund til at gøre det, kan man, og det var hr. Christian Juhl også inde på, han havde bare læst den forkerte side, gå ind på side 6, hvor der står under økonomiske og administrative konsekvenser for det offentlige, og jeg læser op: »Forslaget forventes at medføre en reel praksisændring, hvor en mindre andel borgere vil få en tidligere tilkendelse af førtidspension i tråd med intentionerne i reformen.«
Kirsten Brosbøl (S), 2008-11-19:
Men man kan jo sige, at regeringens historie med Lomborg jo er, at man satte Lomborg i spidsen for miljøindsatsen, og det gik som bekendt ikke så godt, og nu forsøger statsministeren sig så med en ny tilgang, hvor han siger: Ups, vi tog fejl, nu prøver vi noget helt nyt, nemlig sådan at give udtryk for, at vi nu vil en helt ny vej i forhold til klimaprofilen.
Jann Sjursen (KRF), 2001-04-24:
På den baggrund kan jeg konkludere, at sigtet med Enhedslistens beslutningsforslag er godt nok, men vi kan ikke støtte det, fordi Domstolsstyrelsen allerede er i gang med at realisere det, og vi derfor ikke finder, at Folketinget skal træffe den beslutning, som Enhedslisten lægger op til her.
Per Stig Møller (KF), 2010-11-23:
Så vil jeg godt takke fru Pernille Frahm – og undskylde et øjebliks uopmærksomhed – for, at netop fru Pernille Frahm har bemærket, at der er taget hensyn til høringsrunden, og at det afspejler sig i forslaget.
Mette Frederiksen (S), 2003-11-28:
Man kan sige, at ligegyldigt hvordan vi end vender og drejer regnestykket, vil den her meget lille pulje i forhold til den meget store besparelse, der er foretaget i finanslovforhandlingerne, betyde en vældig stor økonomisk forringelse for de blade og tidsskrifter og magasiner, der i dag modtager støtte.
Mads Fuglede (DD), 2025-03-20:
Men jeg bider også meget mærke i det, som hr. Søren Egge Rasmussen var inde på, nemlig at når vi i forvejen er så langt forbi og er dukse og sikkert har nogle kompetencer her, som mange andre ikke har, forventer vi egentlig, at man fra ministeriets side nidkært holder øje med, at dette ikke bare ender som en øvelse, der fører til mere bureaukrati i stedet for egentlig energieffektivitet, men at det er noget, vi efterfølger, sådan at vi også kan være den ekstra indsats, vi gør bureaukratisk, bekendt, da det fører til, at vi bliver mere energieffektive.
Ove Hygum (S), 1998-10-22:
Men man kunne sige, at hvis ikke det er i orden under en højkonjunktur, hvor vi kan se den efterspørgsel efter arbejdskraft, at foretage den trimning af ordningerne, så kunne man måske med lige så stor ret foreslå, at så skulle særreglen i virkeligheden også omfatte de 45-50-årige.
Ole Birk Olesen (LA), 2024-05-21:
Det er så i den virkelighed, at Alternativet og Radikale Venstre spiller ind med, at vi skal have noget mere af det, hvor politikere lytter til borgerne, som ikke nødvendigvis har brugt meget tid på at sætte sig ind i tingene, men mener nogle ting meget håndfast.
Pia Gjellerup (S), 2002-12-06:
Nej, der er kun mangel på arbejdskraft, hvis man er i stand til at sørge for en positiv økonomisk politik, og det har vi jo dokumenteret at vi har været i stand til. Jeg vil i øvrigt gerne komme med den idé, at De Konservative stemmer for arbejdsmiljøforbedringer, stemmer for genetablering af servicejobbene og stemmer for, at vi igen får en seniorpolitik og ikke en afskedigelsespolitik for de ældste medarbejdere.
Frank Aaen (EL), 2007-09-11:
Jeg er lidt mere i tvivl om, hvorvidt ministeren har læst regeringens egne publikationer, for i regeringens egne publikationer står der, at med uændret lovgivning skulle en enlig pensionists indkomst vokse med 0,6 pct. plus en lille skattelettelse, hvorimod der i forslaget, vi behandler i dag, står, at når vi tager væksten i indkomsten og skattelettelsen og fratrækker energiafgifterne, er den samlede virkning 0,5 pct. Er ministeren ikke enig i, at 0,5 er mindre end 0,6 plus lidt mere, og at der måske endda sker en forringelse for pensionisten i forhold til gældende lovgivning?
Kristian Jensen (V), 2016-03-29:
Men fordi der var en meget klar opbakning til, at danskerne uanset nej'et ved folkeafstemningen ikke havde sagt nej til Europol, så tog statsministeren allerede om aftenen for afstemningen kontakt til Europa-Kommissionens formand samt formanden for Det Europæiske Råd for at orientere dem om afstemningsresultatet.
Frode Sørensen (S), 2005-04-20:
Ordføreren nævnte ikke brancheforeningen inden for den finansielle sektor, Finansrådet, som i en publikation til det her lovforslag skriver: »Det må blandt andet frygtes, at pensionsopsparerne bliver »lokket« til at investere deres pensionsopsparing i projekter, hvor det ikke er projektmageren, der løber risikoen.«
Lene Espersen (KF), 2005-11-16:
Som det er fremgået, er der på regeringens initiativ allerede foretaget en samlet gennemgang og vurdering af det danske samfunds indsats og beredskab over for terrorhandlinger, og på baggrund af arbejdsgruppens anbefalinger vil regeringen nu tage en række initiativer for at styrke indsatsen på området.
Karsten Nonbo (V), 2000-01-27:
Men det går jeg ud fra at Enhedslisten selv fortæller, for Enhedslisten har jo også et ganske fornuftigt standpunkt i sin indstilling, nemlig at det ikke er nødvendigt med brusning, og at det er spild af penge, men det går jeg ud fra at Enhedslisten vil forklare.
Pernille Vermund (LA), 2025-05-16:
En national plan bør indbefatte et fokus på naturbaserede forebyggende løsninger, beskyttelse af natur og kultur, mekanismer for hjælp til klimaudsatte borgere, virksomheder og fødevareproducenter, beskyttelse af kritisk infrastruktur, klimasikring af eksisterende infrastruktur, demokratisk forankring og vidensdeling samt principper for finansiering og en placering af myndighedsopgaverne.
Mogens Jensen (S), 2019-11-13:
I Natura 2000-områderne har Danmark en øget forpligtigelse til at beskytte en lang række sårbare naturtyper, herunder de såkaldte sten- og boblerev, og fiskeri med bomtrawl foregår i dag bl.a. på de her stenrev, hvorfor den her redskabstype jo er særdeles skadelig.
Maja Panduro (S), 2010-04-07:
Jeg er glad for, at regeringen nu omsider, efter at den har siddet så længe, vil være med til at prøve på i det mindste at opstille nogle indikatorer – vi så jo gerne en fattigdomsgrænse – for med de indikatorer, vi har nu, kan vi jo se, at der f.eks. er kommet 80 pct. flere fattige børn i Danmark siden 2001.
Pernille Schnoor (ALT), 2019-01-11:
Men også i forhold til de mere mellemmenneskelige problemstillinger er der mange etiske dilemmaer i forskning og innovation i øjeblikket: robotter, der overtager den sociale kontakt med f.eks. ældre mennesker, der kun har kontakt med en robotsæl eller en robot, der mader dem, eller hvad det nu kan være.
Frederik Vad (S), 2024-01-18:
Det, der er så hårdt at se, ikke bare i Danmark, men også i Storbritannien, i Tyskland, i Holland, i Østrig, i Sverige og alle mulige andre steder, er jo, at mange af de indvandrere, det er selvfølgelig ikke dem alle sammen, der nu efter et helt forløb med skolegang og måske også med en universitetsuddannelse i ryggen er kommet ud i velbetalte jobs, er bærere af radikalisering, er bærere af en manglende integration.
Sophie Løhde (V), 2023-05-24:
Det blev jo også muligt undervejs eksempelvis igen at kunne gennemføre sommerlejre for udsatte børn og unge; det blev muligt undervejs igen at kunne afholde arrangementer på botilbuddene og plejehjemmene; og det var generelt også, husker jeg jo, et vigtigt politisk fokus, at vi skulle søge at mindske mistrivslen og dermed også minimere konsekvenserne for vores mest udsatte borgere.
Sophie Hæstorp Andersen (S), 2008-05-13:
Til det må jeg svare, at vi i Socialdemokratiet selvfølgelig sætter vores lid til, at de personer, som ministeren nu har været med til at placere i et ekspertpanel, der skal være med til at udmønte behandlingen, også når frem til en konklusion, der handler om, at man kan kigge på, hvordan den her medicin indtages.
Karen J. Klint (S), 2003-04-22:
Jeg synes, at der er en anledning til at sige noget omkring en meget kompleks lov, som sætter følelser i gang mange steder, og som vi jo desværre ikke stemmer samlet om, når vi når til afstemning i denne runde, hvad vi jo ellers plejer at gøre. Når Folketinget ikke er samlet i denne sag, er det, fordi der ikke har været enighed om, hvordan vi følger op på revisionen af loven.
Vibeke Peschardt (RV), 2000-10-27:
Heldigvis har miljøministeren stort set allerede udelukket denne løsningsmodel, da han på et svar fra Gudenåsammenslutningen her i marts måned har angivet, at han lagde til grund for overvejelserne om Gudenåens fremtid, at såvel Tange Sø som Tangeværket skulle bevares.
Anne Baastrup (SF), 2002-04-30:
Hvad er det for mekanismer, der samfundsmæssigt fremmer udstillingen af mennesket som vare, og som forråer sindene hos børn og unge, der ikke er omsluttet af en god voksenkontakt, som kan hjælpe dem med bearbejdelsen af de mange indtryk, det moderne samfund byder os?
Kaare Dybvad Bek (S), 2024-05-07:
Det ligger jo i det, hr. Mikkel Bjørn siger, altså at hvis vi laver en rent dansk løsning – det er jo dejligt, at Dansk Folkeparti faktisk overtager argumentationen heroppefra – så vil der jo netop være en bagdør ind, hvorimod der, hvis man laver en løsning, som gælder for alle Europas lande, vil være meget bedre styr på det, også i fremtiden.
Henrik Dam Kristensen (S), 2000-01-11:
Vi kan sige, at nu er det sat på dagsordenen, og det er sket med så meget fynd og klem, som det overhovedet kan ske med, fordi den kommissær, som har fået dette ansvarsområde, nu forfølger den indsats, som vi startede, når det gælder fødevareområdet.
Kristian Thulesen Dahl (DF), 2001-03-21:
Vi føler os ikke på så sikker grund som fru Lene Espersen, hvad angår det Justitsministeriet har skrevet, og må jeg minde om - det har andre også gjort tidligere - at vi var nogle, der valgte at stole på Justitsministeriet i forbindelse med Tvindlovgivningen.
Kim Christiansen (DF), 2007-04-26:
Nu når hr. Troels Ravn i det forslag til vedtagelse, som er blevet fremsat, taler om nogle af de krav, man kan stille til nydanskere – det er bl.a. respekt for danske værdier og ligestilling mellem kønnene – så virker det for mig en lille smule grotesk, at man på den ene side kan fremføre sådan en udtalelse og samtidig måske have en manglende respekt, når man plæderer for, at det skal være tilladt at bruge et så stærkt kvindeundertrykkende symbol, som tørklæder jo er i den muslimske verden.
Sofie Lippert (SF), 2024-01-30:
Og derfor er det vigtigt, at vi skaber muligheder og også skaber en tillid til, at de muligheder er nogle, man faktisk kan gribe, altså f.eks. at tage en kandidatuddannelse, uanset om den måtte være professionsrettet eller akademisk, oven på sin professionsbacheloruddannelse.
Mogens Lykketoft (S), 1997-12-18:
Og jeg takker for en række af bemærkningerne om bloktilskuddene og råstofforvaltningen, og jeg kan sige, at der er ikke nogen tvivl i regeringen om, at når vi skal revidere tips- og lottolovgivningen, skal der laves særlige puljer for Grønland og Færøerne.
Thomas Adelskov (S), 2008-10-31:
Derfor tror vi også, at vi bliver nødt til at bevæge os mere ad den sti, som vi allerede har lagt, nemlig at vi har stillet nogle puljer med midler til rådighed, så fagbevægelsen kan søge oplysningsfondsmidler til den oplysningsindsats og den kampagne og de aktiviteter, de laver derude.
Marlene Harpsøe (DD), 2024-02-07:
Jeg vil også gerne sige, at når jeg f.eks. i den skriftlige begrundelse af spørgsmålet, som dog ikke er blevet oplæst, henviser til en artikel om en 77-årig mand med demens, der spiser med afføring på hænderne og brugt ble i buksebenet, så er det for mig at se, også som sygeplejerske, et tegn på, at der mangler nogle kompetencer derude.
Brian Mikkelsen (KF), 2014-05-08:
Det ville jo være interessant at høre fra et parti, som bryster sig meget af god regeringsførelse og af, at man er opvokset i lyset af parlamentarisme, og at man har respekt for demokratiske institutioner, hvornår der har været et tilfælde, som ministeren kan huske, hvor en regering bevidst har tilsidesat et flertal i Folketingssalen – sådan inden for de sidste 25 år.
Finn Sørensen (EL), 2012-12-14:
Det erklærede formål med det her er jo, at udsatte mennesker skal kunne bide sig fast på arbejdsmarkedet, men så laves der en ændring, der betyder, at der ikke længere kan oprettes fleksjob på ens egen arbejdsplads, medmindre man har været ansat i 12 måneder efter overenskomstens sociale kapitler eller særlige vilkår.
Michael Aastrup Jensen (V), 2021-01-19:
I forhold til at komme med lidt erfaring i forbindelse med Københavnererklæringen, kan jeg sige, at en af grundene til, at Københavnerklæringen måske ikke blev helt så skarp som det, vi ønskede, var jo, at der også var modstand fra bl.a. visse dele af den parlamentariske forsamling i Europarådet.
Lars Barfoed (KF), 2007-05-08:
Jeg synes også, at man under en debat som denne skal tænke lidt over, at vi jo fra dansk side, og det gælder også flere andre europæiske lande, udeomkring i verden gør meget ud af bl.a. i forbindelse med vores udviklingsbistand, men også på anden vis, at lægge pres på lande rundtomkring, for at de skal respektere menneskerettighederne, at de skal indføre demokrati, og at de skal sørge for, at der er god regeringsførelse.
Karina Adsbøl (DF), 2016-12-01:
Derudover vil jeg høre ordføreren, hvilke initiativer ordføreren vil være med til for at begrænse det her, så vi står sammen om, at man ikke på den måde sætter ligestillingen ud af spil i forhold til minoritetskvinderne, og at vi på den måde ikke skal være med til, at særhensyn i svømmehallerne skal kunne tilgodeses.
Lene Espersen (KF), 2006-10-26:
Jeg hørte også, at hr. Poul Henrik Hedeboe har visse betænkeligheder ved den frameldingsmodel, som regeringen har peget på, ikke mindst at beløbsgrænsen går op til 2.000 kr., og at det alene er Forbrugerombudsmanden, der kan være grupperepræsentant.
Martin Lidegaard (RV), 2005-05-13:
Vi har jo haft lejlighed til at diskutere dette emne før, og derfor tror jeg faktisk, at jeg denne gang vil prøve at hive fat i et enkelt lille element af det, fru Gitte Lillelund Bech sagde, nemlig det med skattestoppet, for jeg har jo meget svært ved at finde ud af, uanset hvad man i øvrigt mener om ideen om roadpricing i den ene eller den anden form, om en hvilken som helst form for kørselsafgift pr. definition er i strid med skattestoppet.
Line Barfod (EL), 2011-02-04:
Jeg mener faktisk, at vi som demokratisk samfund skal være parat til at bruge de ressourcer på politibeskyttelse, og jeg ville synes, at det var fantastisk, hvis man gik i gang med at sætte sig et mål om, at om 5 år, eller hvor lang tid man nu vil lade gå, så skal der ikke længere være nogen butikker på Nørrebro, der bliver truet til at betale beskyttelsespenge, bliver truet til at sælge hash, bliver truet til at sælge ulovlige sodavand og slik osv.
Mette Thiesen (NB), 2020-10-30:
Regeringen foreslår med dette lovforslag, at vi fjerner solnedgangsklausulen på den lov, der gør det muligt at tage det danske statsborgerskab fra IS-terrorister, der har dobbelt statsborgerskab, og det støtter vi selvfølgelig i Nye Borgerlige.
Flemming Oppfeldt (V), 2002-11-01:
Regeringen har lagt en offensiv strategi for at bedre erhvervsklimaet: færre regler, nemmere indberetninger, flere penge til forskning, som hjælper erhvervslivet og endelig et skattestop, som jo også er med til at øge virksomhedernes konkurrenceevne.
Søren Pape Poulsen (KF), 2017-02-22:
Så ved spørgeren lige så godt som jeg, at vi i nogle år her har haft et meget, meget presset politi, fordi vi jo mildest talt også har givet dem andre opgaver af nødvendighedens grund, sådan at de er meget presset, og de gør alt, hvad de kan.
Thomas Adelskov (S), 2006-06-02:
Jeg tror, at det for mange vil være en glæde, at det nu er lykkedes at punktere dele af kontanthjælpsloftet og regeringens evindelige tro på, at så længe man bare tager kontanthjælp fra mennesker, så længe man holder dem i økonomisk armod, ja, så skal de nok løbe ud og finde sig et arbejde.
Peter Kofod Poulsen (DF), 2018-05-17:
Jeg vil så spørge ministeren: Hvis man alligevel afviser forslaget, kunne ministeren så komme med andre forslag end dem, der er nævnt i regeringens udspil, og dem, der er nævnt i beslutningsforslaget, til, hvad man kunne gøre for at prøve at begrænse det her problem yderligere?
Nick Hækkerup (S), 2013-04-03:
Hvad for en ny situation, man ender i, afhænger efter min mening i høj grad af, hvilken tilgang kommunen har til det, hvilket ønske kommunen har til at sikre, at man ikke bare taber modet og lægger sig i fosterstilling, men også af, at man faktisk gerne vil være aktiv i at sikre den fremtidige anvendelse af arealerne.
Jørn Jespersen (SF), 2001-12-12:
Men det, der står klart i dag, er, at regeringen kynisk har besluttet, at man sparer 1,5 mia. kr. uden at have et beslutningsgrundlag og uden at have noget som helst internationalt udsyn i forhold til verdenstopmødet om bæredygtig udvikling osv. Det behøver statsministeren egentlig ikke bekræfte.
Josephine Fock (ALT), 2016-06-02:
De mennesker fra offerforeninger osv., som jeg har snakket med, siger – og det er vigtigt – at nok skal der være konsekvens, men det, der ikke er i dag, og som der er behov for, er, at der kommer langt større fokus på ofrene og på, hvad de har behov for.